text: IC4-tog stoppet af computerfejl
  07 september 2012 kl. 15.25
  En computerfejl stoppede fredag eftermiddag et IC4-tog på stationen i Gørding. Ca. 100 passagerer måtte hjælpes videre med et andet tog - en time senere.
  DSB bekræfter, at IC4-toget, som var på vej fra Aarhus til Esbjerg, ikke kunne køre på grund af en teknisk fejl. 
  Ifølge oplysninger til TV SYD var der tale om et dørtrin, der ikke kunne lukkes. Og hele toget måtte lukkes ned for at få computerprogrammet til at virke igen. 
  Passagererne blev befordret videre med et andet tog. Bagefter blev computerproblemet også løst, og IC4 toget kunne fortsætte til Esbjerg. 
  IC4-togene har været meget omdiskuteret, og i et halvt år var de taget ud af drift på grund af bremseproblemer.
  